De første kabinebilleder fra Volkswagen ID.Buzz

I morgen kører buzzen, så at sige, når Volkswagen officielt lanceret ID.Buzz. Men allerede i dag har tyskerne offentliggjort de første interiør- og detaljebilleder fra minibussen. Og det er, diplomatisk sagt, nok et design, der skal skille vandene.

Ikke alene er farverne på interiøret … anderledes … men Volkswagen har også valgt at pifte bilen lidt op med ikoner og endda en smiley. Og så har VW tilføjet både isskraber og flaskeåbner til designet i bedste Skoda-stil (Enyaq iV har paraply gemt i døren).

Smiley’en ser ud til at sidde lige bag dørhåndtaget, hvorfor man altså får et smil hver gang man skal åbne døren. Her er billederne (klik for større):

Volkswagen fortæller, at ID.Buzz vil kunne fås i syv farver. Desuden vil den kunne fås i fire to-farvede farveskemaer, der føres igennem til interiøret. Farverne svarer til den udvendige lakering og afspejles valgfrit i sædehynder, instrumentpanel og dørbeklædning.

ID.Buzz og varevognsudgaven ID.Buzz Cargo er Volkswagens to første modeller med helt vegansk materiale i stedet for læder.

For første gang i Volkswagens modeller, er der ingen mulighed for animalske materialer. Læder og andre materialer af animalsk oprindelse forekommer slet ikke og erstattes med erstatningsmaterialer med lignende egenskaber og følelse. Ratkransen er lavet af polyurethan, men den har samme højkvalitetslook som læder og en lignende følelse. Sædebetræk, gulvbelægning og loftbeklædning i ID.Buzz er lavet ved hjælp af genbrugsprodukter.

Teknisk bestykning

Buzz lanceres som nævnt officielt i morgen. Den får en motor på 150 kilowatt svarende til 204 hestekræfter. Tophastigheden er elektronisk begrænset til 145 km/t.

Batteriet er også “adopteret” fra forgængerne. Det er på 82 kWh, hvoraf de 77 kWh kan bruges. Rækkevidden er der endnu ikke kommet tal på, men mon ikke den lander på omkring de 400 kilometer WLTP.

Volkswagen gemmer også informationer om hurtigladning, men siger dog, at det ligger på niveau med andre ID-modeller. Vores gæt er at den, ligesom på ID.4, bliver på 136 kilowatt.

De første kabinebilleder fra Volkswagen ID.Buzz